b'\n_START_ARTICLE_\nChristian Magnus Falsen\n_START_PARAGRAPH_\nChristian Magnus Falsen (14. syyskuuta 1782 Kristiania, Norja \xe2\x80\x93 13. tammikuuta 1830 Kristiania) oli Norjan korkeimman oikeuden puheenjohtaja, Eidsvollin kansalliskokousedustaja ja lakimies, jota sanottiin "Norjan perustuslain is\xc3\xa4ksi".\n_START_SECTION_\nTausta\n_START_PARAGRAPH_\nFalsenin sukutausta on tanskalais-norjalainen. Ensimm\xc3\xa4inen tunnettu esi-is\xc3\xa4 oli nimelt\xc3\xa4\xc3\xa4n Falle Pederss\xc3\xb8n (1625\xe2\x80\x931702), joka omisti \xc3\x98strupin tilan Sj\xc3\xa4llannissa. Falsen-nimi pohjautuu h\xc3\xa4nen etunimeens\xc3\xa4. H\xc3\xa4nen poikansa Enevold Falsen (1686\xe2\x80\x931761) aateloitiin 1758 nimell\xc3\xa4 de Falsen. T\xc3\xa4m\xc3\xa4n poika Christian Magnus de Falsen (1719\xe2\x80\x931799) nimitettiin Kristianian ylihovioikeuden puheenjohtajaksi ja muutti Norjaan 1765. _NEWLINE_Christian Magnus Falsen syntyi Christian Magnus de Falsenin pojan Enevold de Falsenin ja Anna Henrikke Patronelle Mathiesenin perheeseen Saxeg\xc3\xa5rdenissa Kristianian Gamlebyenissa. H\xc3\xa4nen is\xc3\xa4ns\xc3\xa4 oli tunnettu runoilija ja aikanaan my\xc3\xb6s Kristianian ylioikeuden puheenjohtaja.  Christian Magnuksella oli sukutaustansa lis\xc3\xa4ksi l\xc3\xa4heiset suhteet Tanska-Norjan virkamieskuntaan my\xc3\xb6s opiskeluaikansa ja K\xc3\xb6\xc3\xb6penhaminassa aloitetun uransa pohjalta.\n_START_SECTION_\nUran alkupuoli\n_START_PARAGRAPH_\nFalsen valmistui lakitieteen kandidaatiksi (norj. cand. jur.) 1802. Samana vuonna h\xc3\xa4net nimitettiin Akershusin hovioikeuden prokuraattoriksi. Vuodesta 1807 h\xc3\xa4n toimi Kristianian yliamiraliteettioikeuden (norj. Overadmiralitetsretten) p\xc3\xa4\xc3\xa4tarkastajana. 1808 Falsen nimitettiin tuomariksi Folloon.\n_START_SECTION_\nEidsvollin kansalliskokousedustaja 1814\n_START_PARAGRAPH_\nVaikka Falsen aluksi oli ollut avoin my\xc3\xb6s Ruotsin suuntaan Norjan asioiden j\xc3\xa4rjest\xc3\xa4miseksi, h\xc3\xa4nest\xc3\xa4 tuli kuitenkin itsen\xc3\xa4isyyspuolueen johtohahmo. H\xc3\xa4nen alkuper\xc3\xa4isena motiivinaan ep\xc3\xa4iltiinkiin olleen tiedustella kreivi Herman Wedel-Jarlsbergia ja h\xc3\xa4nen kannattajiaan. Kansalliskokouksessa Falsenia syytettiinkin toimimisesta Tanskan kruununprinssi Kristian Frederikin laskuun._NEWLINE_Falsen sai lis\xc3\xa4nimens\xc3\xa4 "perustuslain is\xc3\xa4" muotoiltuaan yhdess\xc3\xa4 Johan Gunder Adlerin kanssa kenties perusteellisimman pohjaesityksen laille ennen kokousta. Adler-Falsenin ehdotus oli kuitenkin lopullisesti hyv\xc3\xa4ksytty\xc3\xa4 versiota rajoitetumpi \xc3\xa4\xc3\xa4nioikeuksien my\xc3\xb6nt\xc3\xa4misen suhteen ja ehdotti v\xc3\xa4hemm\xc3\xa4n demokraattista Stortingia._NEWLINE_Falsen toimi perustuslakikomitean johtajana ja sai vaikutettua asioihin my\xc3\xb6s koko kokouksen ensimm\xc3\xa4isen viikon varapuheenjohtajana ja 5. viikon puheenjohtajana. H\xc3\xa4nt\xc3\xa4 kuvattiin taitavaksi asioiden l\xc3\xa4piviej\xc3\xa4ksi ja h\xc3\xa4nen tehokas tyylins\xc3\xa4 mainitaan pohjana koko perustuslakiprosessin onnistumiselle varsin lyhyess\xc3\xa4 ajassa. H\xc3\xa4n my\xc3\xb6s jakoi mielipiteit\xc3\xa4 ja h\xc3\xa4nen vastustajansa pitiv\xc3\xa4t h\xc3\xa4nt\xc3\xa4 ylimielisen\xc3\xa4 fanaatikkona.\n_START_SECTION_\nUra 1814 j\xc3\xa4lkeen\n_START_PARAGRAPH_\nKes\xc3\xa4ll\xc3\xa4 1814 Falsen nimitettiin Nordre Bergenhusin l\xc3\xa4\xc3\xa4nin johtoon ja h\xc3\xa4n oli jonkin aikaa poissa politiikasta. My\xc3\xb6hemmin h\xc3\xa4nest\xc3\xa4 tuli Ruotsi-Norjan hallinnon lojaali kannattaja, mink\xc3\xa4 monet tulkitsivat takink\xc3\xa4\xc3\xa4nn\xc3\xb6ksi. Falsen oli kuitenkin aina ollut vahvan kuninkaanvallan kannattaja. H\xc3\xa4nt\xc3\xa4 pidettiin loppuaikana jopa kuningas Kaarle XIV Juhanan vakoojana, mit\xc3\xa4 k\xc3\xa4sityst\xc3\xa4 vahvisti h\xc3\xa4nen nimityksens\xc3\xa4 koko norjalaisen virkamiehist\xc3\xb6n tarkastajaksi 1822. Vuonna 1825 h\xc3\xa4net nimitettiin Bergenin l\xc3\xa4\xc3\xa4ninhallintoon ja vuodesta 1827 kuolemaansa asti 1830 h\xc3\xa4net nimitettiin Norjan korkeimman oikeuden puheenjohtajaksi. H\xc3\xa4net nimitettiin kahteen otteeseen my\xc3\xb6s Storting-edustajaksi, mutta h\xc3\xa4nen mandaattinsa lakkautettiin, koska h\xc3\xa4n ei asunut vaalipiiriss\xc3\xa4\xc3\xa4n.\n_START_SECTION_\nMuuta\n_START_PARAGRAPH_\nFalsen oli naimisissa kahdesti. Poikkeuksellista oli, ett\xc3\xa4 molemmat vaimot, Anna Birgitta Munch ja h\xc3\xa4nen j\xc3\xa4lkeens\xc3\xa4 Elisabeth Severine B\xc3\xb6ckman s\xc3\xa4ilyttiv\xc3\xa4t omat sukunimens\xc3\xa4. T\xc3\xa4m\xc3\xa4 oli hyvin poikkeuksellista tuohon aikaan. H\xc3\xa4net on haudattu Gamlebyenin hautausmaalle Oslossa j\xc3\xa4lkimm\xc3\xa4isen vaimonsa viereen.\n_START_SECTION_\nMerkitys\n_START_PARAGRAPH_\nFalsenin t\xc3\xa4rkein rooli Norjan historiassa oli eitt\xc3\xa4m\xc3\xa4tt\xc3\xa4 h\xc3\xa4nen toimintansa maan perustuslain laatimisessa. Falsenista on kirjoitettu yli 50 kirjaa.'